‘CPNCG’ฮอต!ยอดจองล้น6เท่า
กองทุนอสังหาฯ CPNCG ฮอต รายย่อยแห่จองเกิน 6 เท่า สถาบันล้น 3 เท่า เคาะซื้อขายในตลาด 21 ก.ย.นี้
14 ก.ย. 2555

กองทุนอสังหาฯ CPNCG ฮอต รายย่อยแห่จองเกิน 6 เท่า สถาบันล้น 3 เท่า เคาะซื้อขายในตลาด 21 ก.ย.นี้
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ผลการเสนอขายหน่วยลงทุนกองทุนรวมสิทธิการเช่าอสังหาริมทรัพย์ CPN คอมเมอร์เชียล โกรท (CPNCG) ให้กับนักลงทุนทั่วไปจำนวนไม่ต่ำกว่า 149 ล้านหน่วย หรือ 35% ของจำนวนหน่วยลงทุนทั้งหมดที่เสนอขายทั้งสิ้นไม่เกิน 427 ล้านหน่วย ในราคาหน่วยละ 10.30 บาท ระหว่างวันที่ 4-10 ก.ย.ที่ผ่านมา มียอดจองซื้อเข้ามาประมาณ 9,300 ล้านบาท ซึ่งสูงกว่ามูลค่าที่เสนอขายประมาณ 1,500 ล้านบาท ถึง 6 เท่า 
กองทุน CPNCG มีผู้สนใจจองซื้อในครั้งแรก 1.7 หมื่นราย มากที่สุดในกลุ่มกองทุนอสังหาริมทรัพย์ บริษัทได้จัดสรรตามหลักเกณฑ์ Small Lot First กระจายหน่วยลงทุน 4,000 หน่วยแรกให้ครบทุกราย จากนั้นปรับขึ้นครั้งละ 1,000 หน่วย จนกว่าจะครบสัดส่วนของมูลค่าที่จัดสรร โดยประกาศรายชื่อในวันที่ 13 ก.ย. และจะคืนเงินที่ไม่ได้รับการจัดสรรในวันที่ 21 ก.ย.
สำหรับในส่วนของนักลงทุนสถาบันจองซื้อเข้ามากว่า 3 เท่าของจำนวนหน่วยที่จะจัดสรรให้แก่สถาบันจำนวนไม่ต่ำกว่า 168 ล้านหน่วย หรือ 40% ของจำนวนหน่วยลงทุนทั้งหมดที่เสนอขาย และบริษัท เซ็นทรัลพัฒนา (CPN) ประมาณ 25% ทำให้กองทุนระดมทุนได้ 4,394 ล้านบาท เพื่อนำเงินไปลงทุนในสิทธิการเช่าช่วงพื้นที่ส่วนใหญ่ของอาคารดิ ออฟฟิศเศส แอท เซ็นทรัลเวิลด์ อายุประมาณ 20 ปี และคาดว่ากองทุนจะเข้าซื้อขายในตลาดหลักทรัพย์ในวันที่ 21 ก.ย.